ไอเอ็นจีเปิดตัว2ผู้นําดันเบี้ยรวมขึ้นหมื่นล.
ไอเอ็นจีประกันชีวิตเปิดตัว 2 ผู้นำช่องทางการขายหลัก มั่นใจดันเบี้ยรวมถึงหมื่นล้านบาท
21 ส.ค. 2554

ไอเอ็นจีประกันชีวิตเปิดตัว 2 ผู้นำช่องทางการขายหลัก มั่นใจดันเบี้ยรวมถึงหมื่นล้านบาท
นายอิกนาซีโอ อากีล่าร์ ประธานเจ้าหน้าที่บริหาร บริษัท ไอเอ็นจีประกันชีวิต เปิดเผยว่า บริษัทได้ประกาศแต่งตั้งนายเคพี ตัน ดำรงตำแหน่งประธานเจ้าหน้าที่บริหาร ช่องทางการจัดจำหน่ายผ่านตัวแทน และ น.ส.ยศวดี หงษ์ชุมแพ ดำรงตำแหน่งประธานเจ้าหน้าที่บริหาร ช่องทางการจัดจำหน่ายธุรกิจองค์กร มีผล 1 มิ.ย.ที่ผ่านมา
นายเคพี ตัน จะรับผิดชอบดูแลงานด้านการจัดจำหน่ายผ่านตัวแทน โดยมุ่งเน้นการสร้างแรงขับเคลื่อนของตัวแทน เพื่อก้าวไปสู่เบี้ยประกันรับปีแรก 1,000 ล้านบาท และไปสู่การเป็นตัวแทนมืออาชีพ 
น.ส.ยศวดี จะรับผิดชอบดูแลงานด้านช่องทางการจัดจำหน่ายผ่านธนาคาร และการตลาดโดยตรง มุ่งเน้นสนับสนุนงานขายผ่านธนาคารทหารไทย เพิ่มจำนวนกรมธรรม์ต่อพนักงานขาย สร้างเบี้ยประกันรับปีแรก 1,700 ล้านบาท เพิ่มการฝึกอบรมให้แก่พนักงานของธนาคาร ลดระยะเวลาของกระบวนการขายตั้งแต่เริ่มต้นจนถึงการออกกรมธรรม์ รวมทั้งพัฒนาปรับปรุงการสนับสนุนการขายให้มีประสิทธิภาพดียิ่งขึ้น
นายอิกนาซีโอ กล่าวว่า ผู้บริหารช่องทางการขายทั้งสองช่องทางหลักนี้จะเป็นกำลังสำคัญผลักดันให้บริษัทบรรลุเป้าหมายและมีเบี้ยประกันรับรวมในปีนี้ให้ทะลุ 1 หมื่นล้านบาท